Source: https://www.zakonypreludi.sk/zz/1996-141
Timestamp: 2020-01-20 20:15:57+00:00

Document:
141/1996 Z. z. Vyhláška Ministerstva pre správu a privatizáciu národného majetku Slovenskej republiky o postupe pri... | Aktuálne znenie
Vyhláška č. 141/1996 Z. z.Vyhláška Ministerstva pre správu a privatizáciu národného majetku Slovenskej republiky o postupe pri prevode majetku štátu na iné osoby, ktorý je v správe Ministerstva pre správu a privatizáciu národného majetku Slovenskej republiky
Platnosť od 10.05.1996 do14.11.2000
Účinnosť od 10.05.1996 do14.11.2000
Zrušený 364/2000 Z. z.
Aktuálne znenie 10.05.1996 - 14.11.2000
o postupe pri prevode majetku štátu na iné osoby, ktorý je v správe Ministerstva pre správu a privatizáciu národného majetku Slovenskej republiky
Ministerstvo pre správu a privatizáciu národného majetku Slovenskej republiky (ďalej len „ministerstvo“) podľa § 47c ods. 5 zákona č. 92/1991 Zb. o podmienkach prevodu majetku štátu na iné osoby v znení zákona Národnej rady Slovenskej republiky č. 56/1996 Z. z. ustanovuje:
Majetkom, ktorého prevodov sa táto vyhláška týka, je majetok štátu v správe ministerstva podľa osobitných predpisov.1)
Právo správy ministerstva k nehnuteľnému majetku uvedenému v § 1 sa zapisuje do katastra nehnuteľností (ďalej len „kataster“) záznamom2) na návrh ministerstva. Prílohou návrhu je právoplatné rozhodnutie príslušného registrového súdu alebo výpis z obchodného registra o výmaze podniku, list vlastníctva tohto podniku a osvedčenie, ktorým ministerstvo potvrdí správu k tomuto majetku.
(1) Po zápise práv k nehnuteľnému majetku podľa § 2 ministerstvo zabezpečí ochranu tohto majetku a rozhodne o jeho ďalšom prevode
a) priamym predajom,
b) obchodnou verejnou súťažou alebo verejnou dražbou,
c) bezodplatným prevodom na zakladateľa zrušeného podniku alebo na inú štátnu organizáciu.
(2) Na rozhodovanie o spôsobe prevodu majetku a o výbere nadobúdateľa minister pre správu a privatizáciu národného majetku Slovenskej republiky zriadi osobitnú komisiu ako poradný orgán, ktorej prizývaným členom bude zástupca zakladateľa zrušeného podniku.
(1) Podnet na prevod majetku alebo návrh na uzatvorenie kúpnej zmluvy môže podať ministerstvu ktorákoľvek právnická osoba alebo fyzická osoba, ktorá má sídlo alebo trvalý pobyt na území Slovenskej republiky.
(2) V podnete podľa odseku 1 sa uvedie najmä
a) označenie právnickej osoby alebo fyzickej osoby, ktorá podnet podáva,
b) podnikateľský zámer; pri bezodplatnom prevode spôsob využitia majetku,
c) návrh kúpnej ceny.
(3) K podnetu sa pripojí potvrdenie o schopnosti zaplatiť kúpnu cenu (napr. vinkulácia peňažných prostriedkov v peňažnom ústave v prospech osobitného účtu ministerstva, zmluva o úvere).
(1) Ministerstvo uverejní v dennej tlači oznámenie, ktorým ponúkne na prevod majetok uvedený v § 1.
(2) Ministerstvo zabezpečuje ocenenie prevádzaného majetku a uhrádza náklady spojené s prevodom.3) Ocenenie prevádzaného majetku sa vykoná podľa osobitného predpisu.4)
(3) Pri predaji majetku podá ministerstvo návrh na vklad do katastra v prospech nového nadobúdateľa až po zaplatení kúpnej ceny. Čistý výnos z predaja majetku je príjmom osobitného účtu ministerstva.5)
1) § 47c ods. 1 zákona č. 92/1991 Zb. o podmienkach prevodu majetku štátu na iné osoby v znení zákona č. 264/1992 Zb., ústavného zákona č. 541/1992 Zb., zákona č. 544/1992 Zb., zákona Národnej rady Slovenskej republiky č. 17/1993 Z. z., zákona Národnej rady Slovenskej republiky č. 172/1993 Z. z., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 60/1994 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 244/1994 Z. z., zákona Národnej rady Slovenskej republiky č. 369/1994 Z. z., zákona Národnej rady Slovenskej republiky č. 374/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 56/1996 Z. z.Zákon č. 427/1990 Zb. o prevodoch vlastníctva štátu k niektorým veciam na iné právnické alebo fyzické osoby v znení zákona č. 541/1990 Zb., zákona č. 429/1991 Zb. a zákona č. 561/1991 Zb.
2) § 34 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon).
3) § 16 ods. 2 písm. d) zákona Slovenskej národnej rady č. 474/1990 Zb. o pôsobnosti orgánov Slovenskej republiky vo veciach prevodov vlastníctva štátu k niektorým veciam na iné právnické alebo fyzické osoby v znení zákona Slovenskej národnej rady č. 501/1991 Zb.
4) Napríklad vyhláška Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení vyhlášky Ministerstva financií Slovenskej republiky č. 608/1992 Zb. a vyhlášky Ministerstva financií Slovenskej republiky č. 265/1993 Z. z.
5) § 16 ods. 1 zákona Slovenskej národnej rady č. 474/1990 Zb. v znení zákona Slovenskej národnej rady č. 501/1991 Zb.

References: § 47
 § 1
 § 2
 § 1
 § 47
 § 34
 § 16
 § 16